SKRIFTLIG FORESPØRGSEL E-1850/00

af Elizabeth Lynne (ELDR) til Kommissionen

(9. juni 2000)

Om: Ande- og gåseleverpostej (foie gras)

I den rapport om de velfærdsmæssige aspekter af produktionen af ande- og gåseleverpostej, som Den Videnskabelige Komité for Dyrs Sundhed og Trivsel har udarbejdet for Kommissionen, konkluderes det, at tvangsfodring er overordentlig skadelig for dyrenes trivsel. Det bemærkes ligeledes, at der markedsføres alternative produkter fremstillet af lever fra ikke-tvangsfodrede dyr. Kan disse alternative produkter efter Fællesskabets markedsføringsregler for fjerkrækød sælges som foie gras? Træffes der foranstaltninger til at få afviklet tvangsfodring af dyr i hele EU?

Svar afgivet på Kommissionen vegne af David Byrne

(25. juli 2000)

To henstillinger til beskyttelse af ænder og gæs, som opdrættes med henblik på fremstilling af foie gras, blev i juni 1999 vedtaget inden for rammerne af den europæiske konvention om beskyttelse af dyr brugt til landbrugsformål. Kommissionen og medlemsstaterne deltog aktivt i udformningen og vedtagelsen af disse henstillinger. Medlemsstaterne, som alle er kontraherende parter i konventionen, forventes at efterleve disse henstillinger. Den af det ærede medlem nævnte rapport blev brugt som reference i forbindelse med den endelige udformning af disse henstillinger.

I henstillingerne anerkendes vigtigheden af at bevare fuglene i grupper og forbyde anvendelse af de små enkeltbure, som normalt bruges. Det hedder i henstillingen, at et sådant forbud bør træde i kraft pr. 31. december 2004 for nye eller erstatningsbure og for alle former for bure pr. 31. december 2004.

I henhold til henstillingerne skal der også forskes yderligere i udvikling af alternative teknikker, som ikke kræver tvangsfodring ved fremstilling af foie gras. Man har vedtaget, at fremstillingen af foie gras, indtil der foreligger nye videnskabelige beviser om alternative metoder, og man har oplysninger om disses trivselsmæssige aspekter, kun bør ske, hvor det er praksis for indeværende, og da kun i overensstemmelse med normerne i den nationale lovgivning om husdyr.

For Fællesskabets vedkommende indeholder Rådets direktiv 98/58/EF(1) hovedprincipperne for beskyttelse af alle dyrearter, der anvendes til landbrugsformål. Det omhandler de krav til trivsel, som skal opfyldes i forbindelse med beskyttelse af dyr, der opdrættes til forskellige produktionsformål, herunder fremstilling af foie gras. I henhold til direktivet pålægges ejeren eller opdrætteren af dyrene at sikre, at mindstekravene til dyretrivsel overholdes.

Direktivet udgør også retsgrundlaget for forslag til Fællesskabets foranstaltninger i forbindelse med konventionen eller henstillinger i henhold hertil, hvis der er behov herfor for at sikre ensartet anvendelse i Fællesskabet. Om nødvendigt vil Kommissionen i overensstemmelse med artikel 5 i Rådets direktiv 98/58/EF stille yderligere forslag til Rådet om sikring af ensartet anvendelse af ovennævnte henstillinger.

Tvangsfordring er ikke et krav for at få lever klassificeret som foie gras. I Kommissionens forordning (EØF) nr. 1538/91 af 5. juni 1991 om gennemførelsesbestemmelser til forordning (EØF) nr. 1906/90 om handelsnormer for fjerkrækød(2) hedder det, at foie gras er lever fra gæs eller visse andearter, der er fodret således, at der som følge af fedtindlejring i levercellerne opstår hypertrofi. Leveren skal være af ensartet farve og veje mindst 300 g for ænder og 400 g for gæs.

(1) EFT L 221 af 8.8.1998.

(2) EFT L 143 af 7.6.1991.